СОФИЙСКИ УНИВЕРСИТЕТ”СВ.СВ. КЛ. ОХРИДСКИ”

ИСТОРИЧЕСКИ ФАКУЛТЕТ

КАТЕДРА „ЕТНОЛОГИЯ”

СТАНОВИЩЕ

на дисертационен труд на тема: Развитие и трансформация на българското традиционно облекло от средата на XX и началото на XXI в.през призмата на сценичното изкуство

За присъждане на образователна и научна степен”Доктор”

Научно направление „3.1. Социология, антропология и науки за културата

Автор на дисертацията Анелия Сашева Овнарска - Милушева

Докторант към катедра „Етнология”, Исторически факултет, СУ”Св.Климент Охридски”

Научен ръководител:/**доц.д-р Мирелла Дечева**/, проф.д-р Мира Маркова

Изготвил становището: доцент д-р Екатерина Д. Иванова- Керемидарска

Анелия Сашева Овнарска - Милушева е представила всички необходими документи, изисквани за процедурата при защитата на дисертацията. Не съм открила плагиатство в посочения текст.

Докторантката има необходимия брой публикации по темата на дисертацията – пет публикации, публикувани в научни форуми.

**Обща характеристика на дисертационния труд**

Дисертационният труд се състои от увод, четири основни глави, заключение, библиография на използваната литература и приложения. Общият обем е 258 страници.

Използваната литература включва, както следва:

* 223 заглавия с научна литература и 19 интернет източника
* Текстът в дисертационния труд е онагледен от таблица и 1 фигура.
* Приложението е съставено от 117 бр. снимков материал

**В Увода** е разгледана структурата на дисертацията, обекта и предмета на изследването и поставените цели и задачи. Целите и задачите и теоретичните основи на изследването са формулирани и аргументирани ясно и конкретно. Установява се съотношение между поставените цели , задачи и текста на научното изследване.

В мотивацията на изследователския дисертационен труд, основен приоритет е актуалността и значимостта на изследването. Параметрите на изследователската програма включват:

**Целта** на настоящото дисертационно изследване е да документира и анализира развитието и промяната на народната носия, употребявана на сцена и сценичното й представяне чрез моделиране и изработване на новите стелизирани фолклорни костюми.

Докторантката си поставя следните изследователски задачи:

* Да направи преглед на първите стъпки за промяна и модернизация на облеклото в България и своеобразното начало на сценичното му представяне.
* Да направи подробен анализ на теоретичните постановки по отношение на сценичното облекло и изискванията на сценичното пространство.
* Да проучи и обобщи художествените и конструктивни особености на сценичната носия, променяща се под влияние на икономически и политически фактори.
* Да очертае времеви периоди по отношение на промените на дрехата за сцена и създаването на нов вид сценична носия.
* Да проследи историята на сценичните изяви на професионални и самодейни колективи с развитието на техните сценични костюми.

**Методологичната база** на изследването стъпва на интердисциплинарен подход при изследване на традиционното българско облекло. Събраният богат теренен материал има за цел да докаже реалното състояние на употреба и функции на сценичната носия в периода от средата на XX в. до началото на XXI в.Заедно с това, този материал е придружен с подробна характеристика на сценичната носия, употребявана през изследвания период.

Направеното теренно етноложко изследване включва: метода на анкетно проучване и интервю с включено наблюдение, резултати от автобиографични интервюта и анкета, проведена във виртуалното пространство и адресирана към всички ползватели на сценичните костюми – ученици, студенти, обучаващи се в областта на фолклора, танцьори, певци и музиканти от професионалните и непрофесионалните фолклорни колективи в страната.

Основните теренни проучвания са направени от докторантката в периода 2018 – 2022 г. с участници от асамблите на „Филип Кутев”, „Чинари”, „Българе”, „Шевица”, „Бистрица” и фолклорна група към читалището в с. Алино /Софийско/.

**В първата глава** на дисертацията е разгледано подробно развитието на българското традиционно облекло и сцената до средата на XX в.Посочват се първоначалните причини и условия за използването на традиционната носия в сценичните спектакли на различни професионални и непрофесионални фолклорни формации.

**Във Втора глава** – Традиционното облекло на сцена в периода на социализма в България се разглежда като възникване на нов вид традиционно облекло, създадено по определен специфичен начин за ползване на сцена.Изградените през този период културни институции , в качеството си на просветителски организации целят повдигането на самочувствието на българския народ като нация, достойна за уважение. Развиват богата художествена народна самодейност, създават представителни и професионални фолклорни колективи - Национален фолклорен ансамбъл „Филип Кутев”/1951 г./. След него възникват полупрофесионални и непрофесионални фолклорни състави. В тази глава е направен обстоен преглед и анализ на носиите на Ансамбъл „Бистрица”/1949 г./ и на певчевската група от с.Алина – Софийско.

**Трета глава** – Визия и функция на носията за сцена, създадена на базата на старото традиционно българско облекло. В нея се посочва, че костюмът за сцена е комбинация между празничната традиционна дреха, богата на цветове и украси за специален повод с всекидневната работна дреха – която се отличава с лекота, опростеност на украсата и с практическа насоченост при употребата й на сцена. Дрехата за сцена е важна част от спектакъла и подкрепя действието на артиста – танцьор, певец и музикант. Тя изгражда и пресъздава облика на фолклорния колектив. В тази глава е направена характеристика на стилизираната българска народна носия. Посочени са и „правилата”за изработване на народни сценични носии в периода на „социализма”, които се прилагат в малък брой специализирани предприятия за производство на носии, предназначени за фолклорните състави.

**Четвърта глава** – Българското традиционно облекло в периода на постсоциализма и съвременността. В тази глава са посочени съвременните тенденции при сценичната употреба на носията, която се разглежда като трансформация на българското фолклорно творчество и промените, които настъпват в сценичните облекла. Направен е обстоен преглед на фолклорните колективи от новото поколение и сценичното им облекло. Посочена е новата модерна танцова структура, основана на танци от фолклора, но от нов тип, като модел за създаване, развитие и промяна на сценичните костюми и носии на новото време. Като пример се посочват ансамблите: „Чинаре”,/1993/, „Българе”/2002/, „Шевица”/2013” и др.

.

Изводите от основните глави на дисертационния труд отразяват като цяло основните резултати от изследването.

**Оценка на публикациите свързани с дисертационния труд**

Научните публикации по темата на дисертацията са пет.

**Съответствие на автореферата с дисертационния труд**

Структурата на автореферата отговаря на изискванията и отразява коректно резултатите от дисертационния труд.

**Научни приноси на дисертацията**

Дисертацията е сериозно изследване в полето на етнологията, при което се използва традиционното българско облекло на сцена и се прави трансформацията му в сценичен костюм през един дълъг исторически период в културното развитие на българския народ.

Прави се разграничение между наименованието и функцията на: традиционна народна носия и фолклорна носия. Последната се въвежда в обръщение като нова етноложка информация.

Традиционното българско облекло в качеството му на сценичен реквизит е представено като невербална форма на общуване и носител на знаковост.

Показана е нова гледна точка на промяна на традиционното българско облекло от средата на XX в. до днешната съвременност**.**

**Бележки, въпроси и препоръки**

Препоръчвам на докторанта да публикува дисертационния си труд , който ще бъде полезен със събраният обширен емпиричен материал, свързан със сценичното фолклорно облекло. Препоръката ми към докторанта е следната : При публикуване на дисертацията, специално място да заемат интервютата, взети от дизайнерите на традиционната фолклорна носия, в които да се посочат: кои елементи от традицията намират широко приложение при изработването на новите , съвременни фолклорни носии?

. **Заключение**

Представената дисертация е оригинално изследване на развитието и трансформацията на българското традиционно облекло от средата на XX в. и началото на XXI в. през призмата на сценичното изкуство. Трудът показва, че са постигнати целта и поставените задачи. Докторантът познава задълбочено проблема на изследването. Има необходимите знания и умения за самостоятелна научна работа, поради което давам положителна оценка на труда на Анелия Сашева Овнарска-Милушева и предлагам на научното жури да гласува присъждане на образователната и научна степен”доктор” в професионално и научно направление 3.1 „Социология, антропология и науки за култура”.

18 април 2023 г. доцент д-р Екатерина Керемидарска